
Seri: CGA ta splika

Artíkulo 1: LOK ta regulá Wega di Plaka

Wega di plaka ta algu masha komun den nos komunidat, kumpra number legal i asta ilegal, kumpra brièchi, hunga Bingo òf un bon wega di Bon Ku’Ne ta asina ankrá den nos tradishonnan i ta distraishonnan di tur dia. Baimentu di kasino ta al órden di dia i hunga plaka di forma remoto, esta online gaming riba plataformanan internashonal, tambe ta keda hungá for di Kòrsou. 

Mayoria di e weganan di plaka aki ta regulá pa sistemanan di lisensia. Ademas, tin tambe e suministro no regulá i e suministro ilegal di weganan di plaka, ku ta konsistí di, entre otro, loteria di number, lotto, weganan di Bingo i Bon Ku’ne organisá komersialmente, mashinnan di wega pafó di kasino, loteria di otro pais, loteria sin lisensia, operadónan ku ta bende ilegal, operadónan di lisensia ku ta empleá bendedónan di porta pa porta sin lisensia pa hasi esei, i snèk ku ta bende pa operadónan di loteria ilegal.

Ounke ta parse normal, hopi hende no ta konsiente ku kada wega di plaka mester su propio pèrmit, lei, prosedura, reglanan kon esaki ta keda hungá, kiko por i no por. Tampoko hopi no ta konsiente ku tin un reguladó ku ta legalmente outorisá pa vigilá, konsehá, supervisá i regulá tur kos ku ta pasa ku e wega di plaka ku hende ta hunga. 

Curaçao Gaming Authority òf mas fásil bisá CGA, ta e entidat independiente ku tin outoridat riba e sektor di wega di plaka ku tareanan ekstenso den lisensia, supervishon, regulashon i aplikashon di lei pa determiná kon ta atendé ku e sektor di wega di plaka òf tambe yamá wega di hazar. 

Promé ku CGA a lanta na 24 di desèmber 2024, tabatin for di aña 1999, Fundashon Gaming Control Board. Na promé instante e fundashon aki tabata tin komo tarea solamente pa regulá e merkado di kasino lokal pa medio di mandato di gobièrnu. Mas o ménos 10 aña pasá a amplia e fundashon aki su tarea, pa e ta enkargá ku permitnan enkuanto loteria i weganan di Bingo i Bon Ku Ne basá riba nan propio leinan. Mas i mas a bira konosí ku e merkado di wega di plaka por ta hopi lukrativo. Esei tabata konta sigur pa wega di plaka remoto, pero na e momentu ei e supervishon di operadornan remoto no tabata responsabilidat direkto di e fundashon. E merkado di lisensia remoto tabata wordu kontrolá dor di 5 master lisensia ku tabata operá bou di supervishon di e fundashon. E supervishon ei tabata limitá pasobra e fundashon no tabatin bista kompletu den operashon di e operadornan remoto. E delasternan aki tabata operá bou di sublisensia di e master lisensia. Ku otro palabra e master lisenisia mes no tabata envolví den ofresé servisio di gambling. Tur entrada i responsabilidat di wega di plaka remoto tabata den man di 5 kompania sigun e sistema di master lisensia i gobièrnu tabata risibí lo mínimo serka e 5 kompanianan aki. 

No opstante e retonan ku a kondusí na oumento di atenshon negativo internashonalmente i daño na reputashon di nòmber di Kòrsou, gobièrnu a konsiderá e sektor di wega plaka remoto ekonómikamente interesante i importante pa konservá i desaroyá mas aleu. Asina a kuminsá un trayekto di reforma di e lei di 1993, Landsverordening Buitengaatse Hazardspelen. 

Dokumentashon atministrativo ta indiká ku for di aña 2013 Gobièrnu a tuma e desishon pa bin ku un lei madre pa regulá henter e sektor di wega di plaka, pero e promé trabounan pa krea un lei nobo pa loke ta trata wega di plaka a kuminsá na 2015. Un di e motibunan prinsipal pa introdusí un lei nobo tabata e hecho ku e sistema legal promé tabata antikuá, fragmentá i no konsistente. Kòrsou no tabata sufisientemente fuerte pa posishoná su mes komo un supervisor kapas ku kredibilidat internashonal pa e sektor di wega di plaka na i for di Kòrsou. Mirando e industria kaminda tin hopi operador online, mester tabatin un base legal fuerte, kla i aliniá ku stándart internashonal. 

Reforma agudo tabata tambe parsialmente impulsá pa e palabrashonnan di e “Landspakket/Pakete di Pais” palabrá ku Hulanda i e nesesidat pa profeshonalisá un sektor ku sentenáres di operadornan online pa mehorá e imágen di Kòrsou i oumentá e rendimentunan ekonómiko. Tambe e ‘national risk assessment’ (NRA) di pais Kòrsou a mustra e sektor di online gambling komo riesgo haltu pa pais pa loke ta trata riesgo di labamentu di plaka i finansiamentu di terorismo. 

Na 24 di desèmber 2024, Kòrsou a dal un stap importante ku introdukshon di Landsverordening op de Kansspelen/ Ordenansa Nashonal riba Weganan di Hazar (LOK). E Ordenansa Nashonal di Wega di Plaka (LOK) ta e lei nobo di Kòrsou pa wega di plaka. E lei aki a remplasá e legislashon di wega di plaka remoto antikuá, fragmentá i inkonsistente pa unu modèrno ku ta garantisá wega di plaka seif, transparente, responsabel i reputashon internashonal di Kòrsou komo un hurisdikshon faborabel den e sektor. E ordenansa ta fortalesé mekanismonan di protekshon i kòntròl di konsumidó i ta pone énfasis riba wega di plaka remoto. E intenshon ta pa agregá e otro leinan ku CGA ta traha kuné den LOK pa modernisá eseinan tambe. 

Na momentu ku LOK, dia 24 di desèmber 2024, a drenta na vigor, LOK a instituí CGA komo un órgano públiko independiente, ku un kuadro nobo pa gobernashon, lisensia, supervishon, regulashon i rendishon di kuenta. 

